Rareș Bogdan către moderatoarea Digi 24 care argumenta necesitatea unei dezbateri electorale: ”Observ că mulți s-au transformat în susținători ai lui Dăncilă”

Rareș Bogdan, prim-vicepreședinte al PNL, i-a spus marți moderatoarei Digi 24 care îi prezenta argumente pentru o dezbatere electorală că ”Observ că mulți s-au transformat în susținători ai lui Dăncilă”. Roxana Lăzărescu i-a dat în mod repetat exemple de dezbateri similare și a argumentat nevoia ca președintele Iohannis să participe la o asemenea dezbatere electorală, dar Rareș Bogdan, fost moderator TV, a spus că e inutilă.

El a dat ca exemplu refuzul lui Jacques Chirac, fostul președinte al Franței, care a refuzat o dezbatere similară cu Jean Marie Le Pen în anii 2000, dar a omis faptul că Emmanuel Macron a participat la o întâlnire electorală cu Marine Le Pen, candidata partidului extremist fondat de tatăl său.

”Noi nu știm cine e Dăncilă? Cu acești oameni ne cereți să purtăm dialog? E ca și cum i-ați cere Regelui Mihai să poarte un dialog cu Petru Groza”, a mai spus Rareș Bogdan.

Foto: InquamPhotos / Octav Ganea